Stol

:*For å lese om STOL-fly som kan ta av fra kort rullebane, se [[STOL]]*

En **stol** er et møbel som er beregnet for én person til å sitte på. Ordet kommer av norrønt *stóll* i betydning noe som er faststående. Det er et av de eldste formene for møbel og er kjent fra det gamle Egypt. En tradisjonell stol er lett å flytte på og har fire bein, en ryggstøtte og ofte et par armlener. 

Stol kan også bety stativ eller pult, også i den overførte betydningen «maktinstitusjon». Stol brukes i sammensetninger om opphøyd plattform for eksemple prekestol eller talerstol, om et lite stillas for eksempel vevstol eller om en trone eller embete for eksempel bispestol eller lærestol. En katedral er en kirke med biskopens offisielle stol, en kathedra. På spansk kalles de høyest rangerte professorene c*atedrático (de Universidad).*

I sammensetningen takstol betyr stol underlag eller støtte. Ordet stol er på norsk et såkalt arveord. Verbet eller uttrykket "stole på" (støtte, være trygg på) er trolig avledet av ordet stol i betydningen underlag. Det engelske ordet *chairman,* om en ledende stilling eller verv, kommer av det engelske ordet for stol (*chair*).

## Typer og historie
Kubbestol har vært svært utbredt i Norge og i middelalderen kan det ha vært den eneste stolen i mange bondestuer. I middelalderen var smale veggfaste benker det vanligste sittemøbel i Norge. På fremsiden av bordet var det fra middelalderen til moderne tid vanlig med løs benk uten rygg (kalt forsete eller langkrakk). Krakk med tre eller fire bein er kjent fra forhistorisk tid over hele Europa. Fra Osebergfunnet er det en stolpekonstruert stol med planker felt inn i mellomrommet slik at bena dannet en kasse. Tyldalstolen er en stolpestol fra 1100-tallet er bevart i Tyldal kirke og nøyaktig utført håndverk i dekorasjoner og sammenføyninger. Jærstolen er en stoltype kjent fra Sørvestlandet og med forhistorie utenfor Norge: Den er utført med rygg av horisontale brett (som danner en stige) og sete av flettet siv. Stolpekonstruerte stoler finnes i flere varianter preget av blant annet stiler og epoker som renessanse, rokokko, empire, chippendal og barokk.  

Wienerstolen er sammensatt med skruer av treverk som er bøyd med varme og fukt slik at den ben og rygg får krumme former. Wienerstolen ble utviklet kommersielt av østerrikeren Michael Thonet i første del av 1800-tallet. Montering med skruer gjør at wienerstolen kan pakkes flat. 

En pinnestol har bena tappet inn i et solid sete og er uten sarger til avstiving like under setet. På en pinnestol er det ikke ryggstaver som går i ett med de bakerste bena. Pinnestolen har ofte dreide deler og er relativt billige å produsere, på 1700-tallet ble den i England utviklet til såkalt windsorstol som fikk mange varianter i andre land. Såkalt amerikansk gyngestol (også kalt Boston-stol) er bygget som en pinnestol og utviklet på første halvdel av 1800-tallet. Budalstol og jønkøpingstol er typer pinnestol.

Stoler med armlener omtales til dels som armstoler. En lenestol har armlener og er utformet for komfort (med polstring eller stopping) og med mulighet til å sitte tilbakelent. En sofa er som en lenestol utvidet i bredden og har rygg og gavl (betegnelsene canape, ottoman og divan brukes om varianter av dette møbelet). Lenestoler med stopping både på rygg og på armlener har blitt omtalt med fransk *fauteuil* (svensk: *fatölj*).

## Utforming
Stoler består vanligvis av et sete med stolbein og et rygglene. Det siste skiller stolen fra en krakk. De kan også være utstyrt med armlener. Utformingen av de forskjellige stoltypene varierer etter bruksområde, plassering. materialer, stil og mote. Stolen kan bestå av de bærende delene alene, som oftest av tre, stålrør eller hard plast, eller de kan være helt eller delvis trukket med tekstiler, skinn og annen duk. Stoler som hører til bord, for eksempel et spisebord eller en pult, er tilpasset høyden på bordplata og lette å flytte. Også kontorstoler gir en oppreist sittestilling. Slike stoler har ofte justerbar høyde og sittevinkel, hjul og svingbart sete. Tunge, mykere lenestoler gir en mer tilbakelent sittestilling og er stoppet eller har puter for å gi bedre hvile.

Stolen som sittemøbel er en nyttegjenstand som blir brukt av mennesker i store deler av verden.  Andre sittemøbler er forskjellige typer krakker, benker, sofaer, tepper og puter.

*Sargen* er den horisontale rammen som forbinder øverste ende av bena og som understøtter stolsetet. Pinnestoler er uten sarg ved at bena er tappet direkte inn i en solid sittplate.

## Typer
* Barnestol
* Bedestol (bedepult)
* Grindstol (til forskjell fra kubbestol med sammensatt ryggramme)
* Gyngestol – rokkestol
* Hvilestol – liggestol – sovestol
* Jærstol
* Kistestol
* Klappstol
* Kontorstol
* Kubbestol – Nerisonstol
* Kurvstol (også kalt tægerstol og flettverksstol)
* Kinostol – teaterstol – tribunestol
* Lenestol – ørelappstol
* Nattstol
* Pianostol
* Pinnestol
* Plysjstol, en stol trukket med plysj
* Skruestol, en krakk med skruemekanisme slik at setet kan heves eller senkes ved å rotere det
* Solstol – solseng
* Campingstol – strandsol
* Trefot
* Tripp-trapp-stol
* Trone
* Trillestol

**Spesialstoler**
* Bærestol (portechaise)
* Bøttestol, brukt i biler
* Elektrisk stol
* Flysete
* Massasjestol
* Rullestol
* Stolheisstol
* Tannlegestol

## Se også
* Benk
* Krakk
* Malerstol (gammelt navn for staffeli)
* Pulpitur (galleri med kirkestoler)
* Pult
* Saccosekk
* Sofa
* Stopping
* Sete – nakkestøtte – armlene
* Stingestol (stingebrett, kardebrett)

**Pulter, taleplattformer, institusjoner o.l.**
* Bispestol
* Den hellige stol
* Domstol
* Lærestol
* Prekestol

**Stativer**
* Notestol (notestativ)
* Sagstol (sagkrakk)
* Skytestol
* Siktestol (feste for baksikte på gevær)
* Takstol 
* Vevstol

## Litteratur
* Fett, Harry (1907): *Bænk og stol i Norge I og II.* Kristiania.
* Hopstock, Carsten og Madsen, Stephan Tschudi (1955): *Stoler og stiler.* Oslo.
* Steen, Albert (1975): *Stoler i Norge.* Oslo. ISBN 82-7003-027-9

## Referanser


## Eksterne lenker
* 
Det er en mengde møbelhandlere og -produsenter på Internettet med et nærmest uendelig utvalg av stoler i ulik stil og beregnet på ulik bruk.
* Lenkesamling over møbelvarehus o.l. i Norge

### Historie
* Oppslagsordet «Stol» i ''Ordbog over det danske sprog'' (dansk etymologi osv.)
* Skandinavisk stoldesign (velg «Please sit» midt på sida) 
* Stoldesign i 100 år (artikkel i Aftenposten)